Jonathan Ball Publishers : Andre P. Brink en die spel van die liefde
Andre P. Brink en die spel van die liefde
Buy Andre P. Brink en die spel van die liefde here:
André P. Brink en die spel van liefde is die heel eerste biografie van 'n Suid-Afrikaanse skrywer wat gedurende sy leeftyd in dieselfde asem as Gabriel García Márquez, Peter Carey en Aleksandr Soltzjenitsin genoem is, en wie se romans in meer as 30 tale vertaal is.
André P. Brink en die spel van liefde is 'n omvangryke biografie wat die leser 'n openhartige, onverbloemde blik gee op Brink se gedagtes en gevoelens – oor hom self én ander. Brink
beskryf die hoogte- en laagtepunte van sy vyf huwelike asook sy verskeie verhoudings met 'n groot aantal vroue – 'n onderwerp wat hy in sy memoir, 'n Vurk in die pad, maar slegs vlugtig bespreek. Gedurende sy leeftyd het Brink hom nie net teen die politieke bestel verset nie, maar veral ook teen tradisionele seksuele norme.
In hierdie biografie van 'n skrywer aan wie die Nobelprys vir letterkunde byna toegeken is, bekyk De Kock Brink se persoonlike, outobiografiese aantekeninge vanuit 'n kritiese, literêre oogpunt. Daarmee saam vergelyk hy die dagboeke met akademiese en ander, alledaagse bronne, waaronder getuienisse deur Brink se vriende, familie, eggenote en minnaresse. André P. Brink en die spel van liefde is 'n unieke, belangrike toevoeging tot die Suid-Afrikaanse lettere, maar veral ook tot die bestaande navorsing oor Brink se lewe en skryfwerk.
Leon de Kock is 'n literêre vertaler, digter, skrywer en akademikus wat reeds meer as 15 boeke die lig laat sien het, waaronder drie dig bundels, 'n roman, akademiese boeke, vertalings, en talle geredigeerde akademiese werke. Sy roman, Bad Sex (2011), is deur kritici hoog aan geprys, en sy vertalings van die fiksie van Marlene van Niekerk, Etienne van Heerden en Ingrid Winterbach is hoog aanbeveel. Met sy Engelse weergawe van Triomf het hy in 2000 die Suid-Afrikaanse Vertalersinstituut se toekenning vir uitnemende vertaalwerk gewen. Hy het ook talle ander literêre pryse gewen.
Hierdie boek sal 'n blywende impak hê op die manier waarop Brink gelees en verstaan word. Dit is 'n tydige en uitstekende bevestiging van Brink se belangrikheid in die Suid-Afrkaanse letterkunde. Gerrit Olivier, Universiteit van die Witwatersrand, skrywer van N.P. van Wyk Louw: Literatuur, filosofie, politiek (1992)
Die biograaf deins nie terug vir Brink se status as skrywer nie. Die skryfstyl is kragtig en geestig, sonder om té familiêr of té afstandelik te wees … Dit is 'n boek deur 'n ervare kritikus … 'n voorbeeld van indringende literêre navorsing. Louise Viljoen, Universiteit Stellenbosch, skrywer van Die mond vol vuur: Beskouings oor die werk van Breyten Breytenbach (2014)